Man ‘per ongeluk’ tydens rooftog in kop geskiet | Netwerk24
Deur Cara-Lee Dorfling 26 April 2019 11:53
Na bewering is Curt Felix (33) van Cleary Park in Port Elizabeth en ’n vrou in haar 30’s die middag omstreeks 17:15 in Wells Estate by St. George’s-strand deur twee gewapende rowers oorval.
Kapt. Johan Rheeder, polisiewoordvoerder, sê Felix en die vrou het in ’n Volkswagen Polo in die strand se parkeerterrein gesit. Die motor se ruite was oop.
“Volgens die vrou het hulle ’n skaduwee gesien en die volgende oomblik was daar gewapende mans langs die motor.”
Felix is met ’n vuurwapen gedreig en die rowers het hul selfone geëis.
“Terwyl Felix en vrou nog besig was om hul selfone te oorhandig, het daar skielik ’n skoot afgegaan en die man is in sy kop getref.”
Die twee rowers het die selfone en die vrou se handsak gegryp voordat hulle gevlug het.
Rheeder sê Felix is op die toneel dood.
Die polisie vermoed die skoot het per ongeluk in die rooftog afgegaan.
’n Saak van moord en roof word ondersoek.
Meer oor: Port Elizabeth | Rooftog